钦定古今图书集成/明伦汇编/官常典/第311卷 > 叶淇
## 钦定古今图书集成/明伦汇编/官常典/第311卷 > 叶淇

按《明外史李敏传》：“叶淇，字本清，山阳人。景泰五年进
士，授御史。天顺初，石亨谮之下吏，考讯无验，出为武
陟知县。成化中，累官大同巡抚。孝宗立，召为户部侍
郎。久之，迁尚书，加太子少保。哈密为土鲁番所陷，守
臣请给其遗民廪食，处之内地。淇曰：‘是自贻祸也’。寝
其奏。奸民献大名地为皇庄，淇议归之有司。内官龙”
绶请开银矿，淇不可，帝从之。已，绶请长芦盐二万引
粥于两淮，以供织造费。淇力争，竟不纳。淇居户部六
年，直亮有执，能为国惜财用。每廷议用兵，辄持不可。
惟变“开中”之制，令淮商以银代粟。盐课骤增至百万，
悉输之运司。边储由此萧然。时内阁徐溥，淇同年生
也，变“开中”法，溥有力焉。语详《食货志》。乞休归，卒，赠太
子太保。